CELEX: 32014R0335
Language: da
Date: 2014-03-11 00:00:00
Title: Europa-Parlamentets og Rådets forordning (EU) nr. 335/2014 af 11. marts 2014 om ændring af Rådets forordning (EF) nr. 1198/2006 om Den Europæiske Fiskerifond, for så vidt angår visse bestemmelser om finansiel forvaltning for visse medlemsstater, der er i eller trues af alvorlige vanskeligheder med hensyn til deres finansielle stabilitet

5.4.2014   
            
            
               DA
            
            
               Den Europæiske Unions Tidende
            
            
               L 103/33
            
         EUROPA-PARLAMENTETS OG RÅDETS FORORDNING (EU) Nr. 335/2014
   af 11. marts 2014
   om ændring af Rådets forordning (EF) nr. 1198/2006 om Den Europæiske Fiskerifond, for så vidt angår visse bestemmelser om finansiel forvaltning for visse medlemsstater, der er i eller trues af alvorlige vanskeligheder med hensyn til deres finansielle stabilitet
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 43, stk. 2,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   under henvisning til udtalelse fra Det Europæiske Økonomiske og Sociale Udvalg (1),
   efter den almindelige lovgivningsprocedure (2), og
   ud fra følgende betragtninger:
   
               (1)
            
            
               Den globale finansielle krise og økonomiske nedgang, som er af hidtil uset omfang, har i alvorlig grad skadet den økonomiske vækst og den finansielle stabilitet og forårsaget en kraftig forringelse af de finansielle og økonomiske forhold i flere medlemsstater. Der er navnlig visse medlemsstater, som er i alvorlige vanskeligheder eller trues af sådanne vanskeligheder. De står navnlig over for problemer med deres økonomiske vækst og finansielle stabilitet og over for en forværring af deres underskud og gæld.
            
         
               (2)
            
            
               Der er truffet betydelige foranstaltninger i henhold til artikel 122, stk. 2, og artikel 136 og 143 i traktaten om Den Europæiske Unions funktionsmåde med henblik på at imødegå krisens negative virkninger. Presset på medlemsstaternes finansielle ressourcer vokser imidlertid, og derfor bør der tages hensigtsmæssige skridt til at lette det via maksimal og bedst mulig udnyttelse af midler fra Den Europæiske Fiskerifond, oprettet ved Rådets forordning (EF) nr. 1198/2006 (3).
            
         
               (3)
            
            
               For at lette forvaltningen af Unionens midler, bidrage til at fremskynde investeringerne i medlemsstaterne og regionerne og stille flere midler til rådighed for økonomien, blev forordning (EF) nr. 1198/2006 ændret ved Europa-Parlamentet og Rådets forordning (EU) nr. 387/2012 (4). Denne ændring muliggjorde stigningen i mellemliggende og endelige betalinger fra Den Europæiske Fiskerifond med et beløb svarende til 10 procentpoint over den faktiske medfinansieringssats for hver prioritetsakse for medlemsstater, der står over for alvorlige vanskeligheder med hensyn til deres finansielle stabilitet, og som anmoder om at gøre brug af denne foranstaltning.
            
         
               (4)
            
            
               Forordning (EF) nr. 1198/2006 gør det muligt at anvende denne øgede medfinansieringssats indtil den 31. december 2013. Da visse medlemsstater imidlertid stadig står over for alvorlige vanskeligheder med hensyn til deres finansielle stabilitet, bør anvendelsen af den forhøjede medfinansieringssats ikke være begrænset til udgangen af 2013.
            
         
               (5)
            
            
               De medlemsstater, der modtager finansiel støtte, bør ligeledes nyde godt af denne forhøjning af medfinansieringssatsen indtil udløbet af støtteberettigelsesperioden og bør være i stand til at gøre krav derpå i deres anmodninger om betaling af den endelige saldo, selv hvis den finansielle støtte ikke længere ydes.
            
         
               (6)
            
            
               Forordning (EF) nr. 1198/2006 bør ændres i overensstemmelse hermed.
            
         
               (7)
            
            
               I betragtning af krisens hidtil usete karakter er der behov for en hurtig vedtagelse af støtteforanstaltninger. Det er derfor hensigtsmæssigt, at denne forordning bør træde i kraft på dagen for offentliggørelsen i Den Europæiske Unions Tidende —
            
         VEDTAGET DENNE FORORDNING:
   Artikel 1
   I forordning (EF) nr. 1198/2006 foretages følgende ændringer:
   
               1)
            
            
               I artikel 76, stk. 3, affattes indledningen således:
               »3.   Som en undtagelse fra artikel 53, stk. 3, forhøjes de mellemliggende betalinger på en medlemsstats anmodning med et beløb, der svarer til 10 procentpoint over den medfinansieringssats, der er fastsat for hver prioriteret akse, op til et maksimum på 100 %, og forhøjelsen anvendes på beløb til støtteberettigede offentlige udgifter, der nyanmeldes i hver godkendt udgiftsoversigt, som forelægges, forudsat at medlemsstaten, den 31. december 2013 eller efter denne dato, opfylder en af følgende betingelser:«.
            
         
               2)
            
            
               Artikel 77, stk. 2, affattes således:
               »2.   Som en undtagelse fra artikel 53, stk. 3, forhøjes saldobetalingerne på en medlemsstats anmodning med et beløb, der svarer til 10 procentpoint over den medfinansieringssats, der er fastsat for hver prioriteret akse, op til et maksimum på 100 %, og forhøjelsen anvendes på de støtteberettigede offentlige udgifter, der nyanmeldes i hver godkendt udgiftsoversigt, som forelægges, forudsat at medlemsstaten, den 31. december 2013 eller efter denne dato, opfylder en af betingelserne i artikel 76, stk. 3, litra a), b) og c).«
            
         
               3)
            
            
               Artikel 77a, stk. 2, ændres således:
               
                           a)
                        
                        
                           Stk. 2 erstattes af følgende:
                           
                                       »2.
                                    
                                    
                                       Undtagelsen omhandlet i artikel 76, stk. 3, og artikel 77, stk. 2, indrømmes af Kommissionen efter skriftlig anmodning fra en medlemsstat, der opfylder en af betingelserne i artikel 76, stk. 3, litra a), b) og c).«
                                    
                                 
                     
                           b)
                        
                        
                           Stk. 5 udgår.
                        
                     
         Artikel 2
   Denne forordning træder i kraft på dagen for offentliggørelsen i Den Europæiske Unions Tidende.
   Denne forordning finder anvendelse fra den 1. januar 2014.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Strasbourg, den 11. marts 2014.
      
         
            På Europa-Parlamentets vegne
         
         M. SCHULZ
         
            Formand
         
      
      
         
            På Rådets vegne
         
         D. KOURKOULAS
         
            Formand
         
      
   
   
      (1)  EUT C 341 af 21.11.2013, s. 75.
   
      (2)  Europa-Parlamentets holdning af 25.2.2014 (endnu ikke offentliggjort i EUT) og Rådets afgørelse af11.3.2014.
   
      (3)  Rådets forordning (EF) nr. 1198/2006 af 27. juli 2006 om Den Europæiske Fiskerifond (EUT L 223 af 15.8.2006, s. 1).
   
      (4)  Europa-Parlamentets og Rådets forordning (EU) nr. 387/2012 af 19. april 2012 om ændring af Rådets forordning (EF) nr. 1198/2006 om Den Europæiske Fiskerifond for så vidt angår visse bestemmelser om finansiel forvaltning for visse medlemsstater, som er i eller trues af alvorlige vanskeligheder med hensyn til deres finansielle stabilitet (EUT L 129 af 16.5.2012, s. 7).